Na tržištu nekretnina u Washingtonu pad prodaje od 40 posto
Karen Dynan: "Ljudi ne kupuju nekretnine jer se boje da će izgubiti novac. Sve dok bude takva situacija, neće se niti puno graditi."
Mark Hudson: "Takav pad prodaje ima učinak i na druge sektore ekonomije. Ali, treba reći da je ovdje, u Washingtonu, situacija još uvijek bolja nego u drugim dijelovima zemlje“ U Sjedinjenim Državama postoji zabrinutost da se zemlja nalazi pred recesijom, drugom po redu u posljednje tri godine. Ukoliko se to dogodi, nova recesija mogla bi biti gora od one iz 2007. i 2008. – pogotovo za takozvanog 'običnog građanina'. Naime, situacija sa zapošljavanjem i ekonomijom uopće gora je nego krajem prošlog desetljeća. Posebno je loše na tržištu nekretnina – kao što saznajemo u razgovoru s jednim trgovcem nekretnina, s kojim je razgovarala Laurel Bowman. Mark Hudson je trgovac nekretninama u Washingtonu, gradu u kojem se najmanje osjetila kriza na tržištu kuća, stanova i poslovnog prostora kao i građevinskom sektoru uopće. Marka smo zatekli u njegovom uredu dok na kompjuteru pregledava popis raspoloživih stambenih jedinica. "U posljednjih šest godina, prodaja kuća i stanova pala je za 40 posto. Takav pad prodaje ima učinak i na druge sektore ekonomije. Ali, treba reći da je ovdje, u Washingtonu, situacija još uvijek bolja nego u drugim dijelovima zemlje“ - kaže gospodin Hudson. Jedna od obiteljskih kuća koju Mark Hudson upravo pokušava prodati je kuća u predgrađu Washingtona. Morat će je prodati po znatno nižoj cijeni nego da ju je prodavao prije nekoliko godina. Takav pad cijena obiteljskih kuća značajno umanjuje imovinsko stanje vlasnika kuće – kaže Mark Hudson: "Da su je prodali prije nekoliko godina, vlasnici bi za nju dobili između 100 i 150 tisuća dolara više nego što će dobiti danas. Tih 100 ili 150 tisuća mogli su investirati u svoj mirovinski fond, kupiti novu kuću ili platiti dio troškova školovanja svoje djece. Sada to ne mogu“. Solidne cijene nekretnina i dinamičan građevinski sektor izrazito doprinose gospodarskoj obnovi. Ovaj put to vjerojatno neće biti slučaj – kaže ekonomska analitičarka Karen Dynan: "Problem je u tome da ljudi ne kupuju nekretnine jer se boje da će na tome izgubiti novac. Sve dok bude takva situacija, neće se niti puno graditi“. Ekonomisti kažu da su kupci neodlučni zbog toga što se boje što nosi budućnost. Nesigurnost i pesimizam te vrste potresao je svjetske burze, doveo do smanjenja američkog kreditnog rejtinga, a imao je učinka i na stranačke razmirice u Washingtonu oko nacionalnog zaduživanja. Karen Dynan o tome kaže: "Pesimizam je kao zatvoreni krug. Ljudi se boje što nosi budućnost i ne troše novac. Trgovine i industrija zbog toga imaju manji promet i ne zapošljavaju. Zbog toga ljudi manje zarađuju i pesimistični su, pa manje troše“. Trgovac nekretninama Mark Hudson kaže da je njegova plaća – koja ovisi o prodanim stambenim jedinicama – danas upola manja nego prije nekoliko godina. I njega brine budućnost pa je osobne troškove smanjio koliko god je mogao.